SET สัปดาห์หน้าแกว่ง Sideway จับตาราคาน้ำมัน-รอดูนโบายเศรษฐกิจครม.ชุดใหม่
บล.อาร์เอชบี โอเอสเค (ประเทศไทย) มองแนวโน้มตลาดหุ้นไทยในสัปดาห์หน้าดัชนีมีโอกาสแกว่งตัวขึ้นและลงได้ ซึ่งยังมีความไม่แน่นอนอยู่ โดยหนึ่งในปัจจัยที่ต้องติดตามคือการแกว่งตัวของราคาน้ำมันดิบ
21 ส.ค. 2558

นายธนเดช รังษีธนานนท์ ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี โอเอสเค (ประเทศไทย) เปิดเผยถึงตลาดหุ้นไทยในช่วงบ่ายนี้ (21 ส.ค.) เคลื่อนไหวในแดนลบเช่นเดียวกับช่วงเช้า ซึ่งเป็นไปตามทิศทางตลาดหุ้นอื่นในภูมิภาคเอเชียที่ปรับตัวลดลงตามกัน เนื่องจากความกังวลเกี่ยวกับสถานการณ์ของเศรษฐกิจโลก
โดยเฉพาะเศรษฐกิจจีนที่เริ่มมีปัญหา เนื่องจากจีนเป็นประเทศที่มีขนาดเศรษฐกิจใหญ่เป็นอันดับ 2 ของโลก ทำให้เวลาที่มีปัญหาจึงเกิดผลกระทบต่อประเทศอื่นๆอย่างมาก รวมถึงกดดันการลงทุนในตลาดหุ้นด้วย ทำให้มีแรงเทขายออกมา ส่วนปัจจัยการโจมตีกันระหว่างเกาหลีเหนือและเกาหลีใต้ยังไม่เป็นประเด็นที่มีน้ำหนักต่อตลาดมากเท่ากับประเด็นของจีน
แนวโน้มตลาดหุ้นไทยในสัปดาห์หน้าดัชนีมีโอกาสแกว่งตัวขึ้นและลงได้ ซึ่งยังมีความไม่แน่นอนอยู่ โดยหนึ่งในปัจจัยที่ต้องติดตามคือการแกว่งตัวของราคาน้ำมันดิบ ซึ่งในช่วงที่ผ่านมามีแนวโน้มปรับตัวลงค่อนข้างมาก เนื่องจากปริมาณน้ำมันสำรองมีจำนวนมาก ทำให้ราคาน้ำมันดิบปรับตัวลดลง และมีผลกดดันหุ้นกลุ่มพลังงานซึ่งเป็นหุ้นกลุ่มหลักที่มีผลอย่างมีนัยสำคัญต่อตลาดหุ้นไทย โดยในสัปดาห์หน้ายังคงต้องติดตามสถานการณ์ราคาน้ำมันดิบและปริมาณน้ำมันสำรองอย่างต่อเนื่อง
นอกจากนี้ยังต้องติดตามตัวเลขดัชนีผู้จัดการฝ่ายจัดซื้อ (PMI) ของจีน และการประกาศจีดีพีของยุโรปและสหรัฐรอบที่ 2 ในสัปดาห์หน้า ส่วนปัจจัยในประเทศยังต้องรอดูนโบายเศรษฐกิจของคณะรัฐมนตรีชุดใหม่ด้วย พร้อมให้แนวต้าน 1,380 จุด แนวรับ 1,350 จุด
 
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
 PTT ปิดที่ 265.00 บาท เพิ่มขึ้น 7.00 บาท
 SCB ปิดที่ 139.00 บาท ลดลง 2.50 บาท
 AOT ปิดที่ 265.00 บาท ลดลง 3.00 บาท
 KTB ปิดที่ 18.00 บาท เพิ่มขึ้น 0.10 บาท
 PTTGC ปิดที่ 52.75 บาท ลดลง 2.50 บาท
 
ที่มา: สำนักข่าวอินโฟเควสท์